
PERSONATGES

L’obra està escrita per a sis intèrprets, però si el director hi convé pot fer servir tots els que calgui.

Marcel: Afrodita

Guim: Zeus 

Moha: Dionís 

Natàlia: Hades 

Clara: Ares 

Júlia: Hera 

ESPAI

L’espai, d’una estranya solemnitat moderna, sembla un gran sopar. L’últim sopar. Un photocall. Una catifa vermella. Hi ha menjar i beguda escampats per tot arreu, damunt de les taules, a les cadires i per terra. El menjar que hi ha és bàsicament menjar escombraria. Hamburgueses, frànkfurts, pizzes, coca-coles, Redbull, galetes, pastissos, llaminadures, etc. Les taules són plenes amb les copes mig buides. 

Quants anys fa que vivim aquesta festa?

Travessem la catifa vermella, entrem dins de la festa de Zeus i Hera i ens trobem tots els déus ballant.

La música recorre els cossos dels déus.

La música recorre l’espai.

La música recorre el temps per anar cap allà on vulguem.

Tot això passa fins que comença l’espectacle, i de sobte...

NATÀLIA (amb el micròfon.): Molt bé, molt bé... Fins aquí. Ha quedat entès, oi, que porten tres-cents anys ballant a la festa? Perfecte. (Als altres intèrprets.) Ara és el moment en què us endueu tota la gent al lloc on han de seure. Sí? Mireu les entrades, si cal. Ho feu delicadament, amb educació. No us confongueu. Això no cal que ho assagem perquè cada dia serà diferent, d’acord? A poc a poc, no passa res. Hi ha temps. També forma part de l’espectacle. 

Pausa. Espera que el públic vagi seient.

NATÀLIA: Si algú té un ictus o es mor durant la funció aviseu a recepció que truquin una ambulància. 

Silenci. Ningú no riu.

NATÀLIA: És broma. Ara potser seria un bon moment per dir que apaguin els telèfons mòbils.

JÚLIA: Per què?

NATÀLIA: Quan vols llançar l’avís? Abans?

JÚLIA: No.

NATÀLIA: Ballant ningú no hi pararà atenció.

GUIM: I si no els ho diem?

NATÀLIA: Com?

GUIM: Vull dir que la gent ja ho sap, que en un teatre han d’apagar el mòbil.

NATÀLIA: No faran cas. És el públic. Mai no fan cas.

MOHA: Això no és un bon començament.

NATÀLIA: El què?

MOHA: No podem renyar-los.

NATÀLIA: Ningú els està renyant. Només penso en veu alta.

JÚLIA: Llavors, amb els mòbils, què fem? Sí o no?

NATÀLIA: A mi m’és igual.

CLARA: Per mi, els poden tenir engegats.

MARCEL: Sí, perfecte.

NATÀLIA: Què?

CLARA: Engegats.

NATÀLIA: Ah, sí?

GUIM: Per mi també.

MOHA: Totalment.

NATÀLIA: Durant tota la funció?

Els intèrprets, mentre es miren i fan seure el públic que encara falta.

NATÀLIA: Segur?

JÚLIA: Sí.

NATÀLIA (a la taula dels tècnics.): Recorda’m que he de gravar el senyal de mòbils.

MOHA (amb el micròfon.): Estem a punt de començar l’espectacle. Us demanem amablement que engegueu els vostres telèfons mòbils. L’ús dels dispositius pot interrompre l’experiència dels altres espectadors i pertorbar l’ambient de la funció, per això volem que sonin o vibrin, podeu fer stories, tiktoks, podeu gravar-nos, podeu aplaudir quan us doni la gana, ens podeu enviar petons, ens podeu insultar, escopir... Nosaltres respondrem des de la mateixa llibertat. 

Gràcies per la comprensió i gaudiu de l’espectacle.

Com si fos una sèrie de televisió, les escenes seran curtes, en temps i espais diferents.

MARCEL: Previously on «L’última nit dels déus».

El palau de Zeus.

Zeus porta una destral.

ZEUS: Hola, Cronos, soc jo, Zeus, el teu fill... i he vingut en so de pau per decapitar-te...

En un camp de batalla.

Ares escolta atentament.

ARES: Com? Estàs segur del que dius? És impossible! Que Hefest s’ha casat amb la desgraciada d’Afrodita? I qui l’hi ha permès? I per què collons ho ha fet?

En un prat florit de primavera.

Afrodita, rient, pren de la mà un mortal.

AFRODITA: I tu com et dius, mortal? Vine, t’explicaré el meu secret.

En un bar.

Dionís, que ha begut unes quantes copes de vi, parla amb un desconegut.

DIONÍS: Tu i jo serem amics per a tota la vida. D’acord? Serem amics, amants, cosins, cunyats, subordinats, stalkejats; serem socis, pots ser el meu fan. El que vulguis, però, sisplau, que Hera no se m’acosti.

En un racó de l’inframon.

Hades seu en el seu tron.

HADES: No, no està tan malament viure a l’inframon. Tenim... internet, per exemple.

El Jardí de les Hespèrides.

Zeus persegueix Hera, que riu.

ZEUS: Ets tan bonica, Hera.

En un bar.

Mentre Dionís segueix bevent, Ares continua furiós.

ARES: No hi ha cap problema, Dionís. No me’n veus capaç? Que vingui Hefest, que vingui, que el rebento.

El Jardí de les Hespèrides.

Hera, a una certa distància, somriu mirant Zeus.

HERA: He viscut sempre en aquest Jardí de les Hespèrides, Zeus.

ZEUS: Sempre?

HERA: Sí, amb les nimfes i l’arbre de la vida. Vols tastar una poma?

En un racó de l’inframon.

Hades s’ha aixecat del seu tron.

HADES (al públic.): Hades, encantat de coneixe’t. I tu? No, és igual, no m’importa el teu nom. L’oblidaré.

En un bar.

Dionís ara abraça el desconegut.

DIONÍS: No estiguem tristos, una mica de vi, una mica de teatre, una mica de festeta. Tu ja m’entens, oi?

El Jardí de les Hespèrides.

Hera seu molt a prop de Zeus, que la mira amb desig.

HERA: Per què em dius que soc bonica?

ZEUS: T’agrada que t’ho digui?

HERA: Ets Zeus, podries tenir qualsevol ésser que volguessis.

ZEUS: Tens raó. Podria no dir-t’ho i l’escena acabaria igual.

En un racó de l’inframon.

HADES: Sí, puc semblar avorrit, però al final de la festa tothom acaba amb mi, creu-me.

En un prat florit de primavera.

Afrodita abraça un mortal.

AFRODITA: Vols que ballem? Va, sí, ballem. No hi ha cosa que em faci més feliç que ballar... No, mentida. Desitjar-te m’encanta. No, mentida. Que em desitgin m’agrada encara molt més. I a tu?

En un bar.

Ares pren la copa del vi dels llavis de Dionís.

DIONÍS: Jo crec que necessitem que en passi una de ben grossa, Ares.

ARES: Tens alguna idea? Un pla?

DIONÍS: Podríem emborratxar-nos tots junts.

ARES: Com?

DIONÍS: Qui diu emborratxar-nos, diu...

ARES: Escolta bé això que et dic: em venjaré.

El Jardí de les Hespèrides.

Zeus i Hera caminen agafats de la mà.

ZEUS: Et vols casar amb mi?

HERA: Qui?

ZEUS: Tu.

HERA: Quan?

ZEUS: Ara.

En un racó de l’Olimp.

Tots els déus estan ben neguitosos.

HADES (a Afrodita.): He rebut una invitació per al casament, tu també?

AFRODITA: Sí, també...

DIONÍS: No pot ser, al final es casen?

AFRODITA: No ho entenc.

ARES: I per què collons volen que hi vagi, jo?

DIONÍS: Perquè una festa sense una mica de guerra no és una festa, Ares.

El Jardí de les Hespèrides.

Zeus, agenollat, espera la resposta d’Hera.

HERA: Sí, ho vull.

Hera salta d’emoció, no s’ho pot creure.

Zeus li fa un petó.

 

En un racó de l’Olimp.

DIONÍS: Crec que han convidat tot l’Olimp.

AFRODITA: Tot?

ARES: Els odio, hòstia, com els odio.

A l’escenari del teatre.

MARCEL: And that’s... Ladies and gentlemen... and that’s the way it is. 

